Υποβασταζόμενη από τους συγγενείς της η ταλαιπωρημένη μητέρα του Μάριου Παπαγεωργίου βρέθηκε και πάλι στο Μικτό Εφετείο Αθηνών, όπου συνεχίζεται η δίκη για την πολύκροτη υπόθεση απαγωγής και δολοφονίας του παιδιού της.

0 SHARES Share

Στο δικαστήριο το πρωί της Τετάρτης 14 Νοεμβρίου, δεν εμφανίστηκε ο βασικός κατηγορούμενος, που εκπροσωπήθηκε από τον δικηγόρο του Μανώλη Αναστασάκη.

Η διαδικασία συνεχίστηκε με την εξέταση μαρτύρων ανάμεσα στους οποίους ήταν η εξαδέλφη του αδικοχαμένου νέου, Αντωνία Γουναροπούλου και ο ιδιοκτήτης της μάντρας αυτοκινήτων όπου βρισκόταν αρχικά το όχημα που φέρεται να οδηγούσε ο εγκέφαλος τη νύχτα της απαγωγής και που εντόπισε το “Τούνελ”. Ο τελευταίος ανέφερε στο δικαστήριο πως δεν μπορεί να ξέρει ποιος το πήρε από τη μάντρα του, καθώς εκείνο το χρονικό διάστημα λόγω μετακόμισης, πολλά από τα οχήματα μεταφέρονταν σε άλλο χώρο. Εξετάστηκε ακόμα ένας στενός φίλος του θύματος που τόνισε πως ο Μάριος είχε στενή σχέση με τη μητέρα του, δεν έπαιρνε ναρκωτικές ουσίες και πως δεν υπήρχε περίπτωση να στήσει μόνος του το σκηνικό της εξαφάνισης του.

Στη δίκη επρόκειτο να καταθέσουν και τα παιδιά του βασικού κατηγορούμενου, αλλά δεν παρουσιάστηκαν. Ο συνήγορος υπεράσπισης του πατέρα τους, ανέφερε πως ο ένας γιος δεν εμφανίστηκε λόγω ασθένειας και ο δεύτερος διότι φοβόταν για την ασφάλεια του. Το γεγονός αυτό προκάλεσε την αντίδραση της Έδρας.

“Μα πρόκειται για αστυνομικό. Πως είναι δυνατόν;”, τόνισε ένας από τους δικαστές.

Ο δικηγόρος της οικογένειας του θύματος Νίκος Ρουσσόπουλος ζήτησε την βίαιη προσαγωγή τους, τονίζοντας:

“Εάν έρθουν με συνοδεία δεν θα υπάρξει πρόβλημα, γιατί τότε θα αισθάνονται ασφαλείς”.

Η Έδρα αποδέχτηκε το αίτημα του και όρισε οι δυο γιοι του βασικού κατηγορούμενου, να προσαχθούν την Τετάρτη 21 Νοεμβρίου.



Ο νομικός εκπρόσωπος της οικογένειας του Μάριου, έχει ήδη ζητήσει τη βίαιη προσαγωγή και άλλου βασικού μάρτυρα στην υπόθεση, που επίσης δεν εμφανίστηκε να καταθέσει την περασμένη Δευτέρα 12 του μήνα.

Το αίτημα έγινε δεκτό από την Έδρα που όρισε να προσαχθεί ο συγκεκριμένος μάρτυρας στην αυριανή συνεδρίαση, την Πέμπτη 15 Νοεμβρίου.

Όταν ξεκίνησε η ακροαματική διαδικασία τον περασμένο Μάρτιο και μετά την επανάληψη της από την αρχή με νέο δικαστικό σχήμα, η μητέρα του Μάριου Βαρβάρα Θεοδωράκη, συγκινησιακά φορτισμένη, κατέρρευσε αρετές φορές την ώρα που εξεταζόταν. Τελικά ολοκλήρωσε την κατάθεση της την περασμένη Δευτέρα, αφού απάντησε σε ερωτήσεις των δικηγόρων υπεράσπισης. Λίγο πριν κατέβει από το βήμα, ο βασικός κατηγορούμενος δεν δίστασε να τη ρωτήσει πότε συναντήθηκαν για πρώτη φορά. Εκείνη με όση δύναμη της είχε απομείνει, του είπε: «Δολοφόνε, που έχεις πετάξει το παιδί μου;».

Μέχρι σήμερα οι κατηγορούμενοι δεν έχουν ομολογήσει που εξαφάνισαν τη σορό του άτυχου νέου.

Βασικός μάρτυρας κατηγορίας στο δικαστήριο, θα είναι και η Αγγελική Νικολούλη.

Δείτε καρέ –καρέ τις εξελίξεις γύρω από την πολύκροτη υπόθεση που ανέδειξε το «Τούνελ», εδώ.